**Purtăm cu noi aducerile-aminte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Şi-acum visez adeseori că plouă

Pe strada ta cu ramuri de măslin,

Că mă opresc din zbor, scăldat în rouă,

Iubita mea, să-ţi jur c-o să revin

Pe-aleea pietruită cu-amintirea

Sărutului cu buzele carmin

Şi astăzi te mai caut cu privirea,

Te voi găsi, promit c-o să revin!

Ce clipe dulci au fost şi-or să mai fie

În nopţi de mai cu zâmbetul divin

Când am gustat din tine poezie

Nebun de dor, curând o să revin!

- N-am obosit, iubite, niciodată

Să-nchid în suflet clipele târzii

Când împărţeam aceeaşi ciocolată

Şi te-ntrebam din ochi: ai să revii?

Cânta a nostalgie gramofonul,

Pe-obraji alunecau bijuterii,

Lacrimi fierbinţi ce umezeau manşonul

Sub care mâna-mi tremura, dar ştii

Sunt tot aici, emoţie plăpândă,

Atinge-mă şi vei descoperi

Că fericirii i-am plătit dobândă

Pe-un vis nepreţuit. Te-aştept să vii!

Ioan Grigoraș Liliana Trif